‘ચંપકલાલ, અમે પણ આ જ વાત તમને પૂછવા માંગીએ છીએ. તમે પહેલાં રાજીપો બતાવ્યો ને હવે અંગૂઠો બતાવો છો ? એકાએક આ તમને શું થઈ ગયું ? મંદિરનો ડંકો વાગશે ડંકો. કોઈ કારેલાંનો રસ ચડાવી જાય કે કૂતરાં-બિલાડાં આવી જાય એવું નહીં થાય, ગર્ભગૃહમાં માત્ર પૂજારી જ રહેશે. ફૂલ-હાર વગેરે જે કાંઈ ચડાવવું હોય તે બહારથી જ પૂજારીને આપી દેવાનું. અંદર કોઈને પ્રવેશવાની મનાઈ. પ્રભુની માન-મર્યાદા જાળવવાની કે નહીં ? મંદિરની શોભા, પ્રતિષ્ઠા, આવક વધશે. અમને એમ કે તમે ગાંડાની જેમ નાચી ઊઠશો. પણ તેને બદલે આ ‘ના, ‘ના’નું શું ગાંડપણ આદર્યું છે ? આખુંય ગામ ખુશ છે. મેળો ભરાશે, દુકાનો થશે, કંઈકને રોજગારી મળશે. ભક્તજનોની ભીડ જામશે. આ બધું તો વિચારો ચંપકલાલ…?’